b'\n_START_ARTICLE_\nBessemer-prosessi\n_START_PARAGRAPH_\nBessemer-prosessi oli ensimm\xc3\xa4inen ter\xc3\xa4ksen laajamittaisessa teollisessa valmistuksessa k\xc3\xa4ytetty teollinen prosessi.\n_START_SECTION_\nProsessi\n_START_PARAGRAPH_\nBessemer-prosessissa masuunista saatava sula takkirauta, joka sis\xc3\xa4lt\xc3\xa4\xc3\xa4 3-4 prosenttia hiilt\xc3\xa4, mellotetaan (poltetaan ylij\xc3\xa4\xc3\xa4m\xc3\xa4hiili pois) p\xc3\xa4\xc3\xa4ryn\xc3\xa4n muotoisessa Bessemer-konvertterissa puhaltamalla siihen ilmaa. Ilman happi polttaa rautaan liuenneen hiilen ja rautakarbidien hiilen hiilidioksidiksi, ja tuloksena on ter\xc3\xa4st\xc3\xa4 tai, mik\xc3\xa4li prosessi vied\xc3\xa4\xc3\xa4n loppuun saakka, kankirautaa. Mellotus tapahtuu nestefaasissa ja noin 1\xc2\xa0400 \xc2\xb0C:n l\xc3\xa4mp\xc3\xb6tilassa. Samalla my\xc3\xb6s ep\xc3\xa4puhtaudet, kuten pii, palavat pois._NEWLINE_Kemiallisena reaktorina Bessemer-konvertteri on siis panosreaktori, jossa panoksen koko on yleens\xc3\xa4 8-30 tonnia. Bessemer-prosessi on hyvin nopea - panoksen mellotus kest\xc3\xa4\xc3\xa4 vain noin 20 minuuttia, ja sill\xc3\xa4 kyet\xc3\xa4\xc3\xa4n tuottamaan suuria m\xc3\xa4\xc3\xa4ri\xc3\xa4 ter\xc3\xa4st\xc3\xa4 nopeasti._NEWLINE_Bessemer-ter\xc3\xa4ksentuotantoprosessin alussa konvertteri kaadetaan vaaka-asentoon suuaukko yl\xc3\xb6sp\xc3\xa4in, ja masuunista lasketaan sulaa takkirautaa konvertteriin. Konvertteri nostetaan pystyyn, ja samanaikaisesti konvertterin alap\xc3\xa4\xc3\xa4st\xc3\xa4 puhalletaan suuttimien l\xc3\xa4pi suurella paineella ilmaa. Ilman happi polttaa pois ep\xc3\xa4puhtaudet, ja samanaikaisesti syntyy valtava noin 20 metri\xc3\xa4 pitk\xc3\xa4 lieska konvertterin suuaukosta. Kun prosessi on edennyt riitt\xc3\xa4v\xc3\xa4n pitk\xc3\xa4lle, konvertteri k\xc3\xa4\xc3\xa4nnet\xc3\xa4\xc3\xa4n ala-asentoon (suuaukko alasp\xc3\xa4in) ja sula ter\xc3\xa4s kaadetaan edelleen prosessoitavaksi ja valssattavaksi._NEWLINE_Itse konvertteri on rakennettu ter\xc3\xa4svaipan ymp\xc3\xa4r\xc3\xb6im\xc3\xa4st\xc3\xa4 keraamisesta materiaalista, joka on vuorattu joko savella (Britannian v\xc3\xa4h\xc3\xa4fosforisille rautamalmilaaduille k\xc3\xa4ytetty hapan Bessemer-prosessi) tai dolomiittikalkkikivell\xc3\xa4 (Keski-Euroopan runsasfosforisille rautamalmilaaduille k\xc3\xa4ytetty em\xc3\xa4ksinen Thomas-Gilchrist-prosessi). Thomas-Gilchrist-prosessin sivutuotteena saadaan tuomaskuonaa, joka on arvokas fosforilannoite.\n_START_SECTION_\nHistoria, merkitys ja ongelmat\n_START_PARAGRAPH_\nProsessi on saanut nimens\xc3\xa4 keksij\xc3\xa4ns\xc3\xa4 Sir Henry Bessemerin mukaan, ja se patentoitiin 1855. Bessemer lisensoi keksint\xc3\xb6ns\xc3\xa4 ainakin Carnegie Steel Companylle (perustajat Andrew Carnegie ja Henry Phipps), joka kaupallisti sen menestyksekk\xc3\xa4\xc3\xa4sti. Bessemer-prosessi merkitsi suurta edistysaskelta, sill\xc3\xa4 putlaus oli hidas menetelm\xc3\xa4, eik\xc3\xa4 ennen Bessemer-prosessia ollut k\xc3\xa4yt\xc3\xa4nn\xc3\xb6ss\xc3\xa4 mit\xc3\xa4\xc3\xa4n mahdollisuutta tuottaa teollisesti ter\xc3\xa4st\xc3\xa4 takkiraudasta._NEWLINE_Bessemer-prosessin pullonkaula oli sen valtava tehokkuus: koko panoksen konversio kest\xc3\xa4\xc3\xa4 vain 20 minuuttia. Aika on aivan liian lyhyt n\xc3\xa4ytteenottoa ja kemiallista analyysi\xc3\xa4 varten, ja Bessemer-ter\xc3\xa4ksen laatu saattoi vaihdella er\xc3\xa4st\xc3\xa4 toiseen. Samoin puhallusilma sis\xc3\xa4lt\xc3\xa4\xc3\xa4 ter\xc3\xa4ksen laatuun vaikuttavaa typpe\xc3\xa4. Ongelma oli jo Henry Bessemerin tiedossa, ja h\xc3\xa4n ehdotti puhalluksessa ilman sijasta hapen k\xc3\xa4ytt\xc3\xb6\xc3\xa4, mutta 1800-luvun teollisuus ei kyennyt tuottamaan riitt\xc3\xa4v\xc3\xa4n puhdasta happea. Ongelma ratkaistiin vasta 1950-luvulla, kun Voest Alpine AG (Linz-Donawitz, It\xc3\xa4valta) kehitti em\xc3\xa4shappimellotusprosessin (BOS, Basic-Oxygen Steelmaking). Em\xc3\xa4shappimellotus oli Bessemer-prosessin uudistettu versio, ja se onkin nyky\xc3\xa4\xc3\xa4n syrj\xc3\xa4ytt\xc3\xa4nyt sek\xc3\xa4 alkuper\xc3\xa4isen Bessemer-prosessin ett\xc3\xa4 Siemens-Martin-prosessin l\xc3\xa4hes t\xc3\xa4ysin ter\xc3\xa4ksen prim\xc3\xa4\xc3\xa4rivalmistusmenetelm\xc3\xa4n\xc3\xa4 "neitseellisest\xc3\xa4" takkiraudasta._NEWLINE_Varhaisempaan putlaamalla saatavaan keittoter\xc3\xa4kseen verrattuna Bessemer-ter\xc3\xa4ksen hinta on noin kymmenesosan, joskaan se ei ole yht\xc3\xa4 korkealuokkaista. Nykyisin yleisin ter\xc3\xa4ksen mellotusvalmistusmenetelm\xc3\xa4 em\xc3\xa4shappimellotus, on Bessemer-prosessin parannettu versio.'